b'\n_START_ARTICLE_\nFrueskov\n_START_PARAGRAPH_\nFrueskov (tysk Marienh\xc3\xb6lzung) er et cirka 200 hektar stort skovomr\xc3\xa5de i Flensborg i det nordlige Tyskland. Skoven ligger p\xc3\xa5 en stor endemor\xc3\xa6ne vest for byens centrum med en stor variation af tr\xc3\xa6er og buske. Mor\xc3\xa6nen n\xc3\xa5r her en h\xc3\xb8jde af 64 meter over havet. Frueskoven er dermed byens h\xc3\xb8jeste punkt. I skoven gror overvejende l\xc3\xb8vtr\xc3\xa6er som b\xc3\xb8g og eg. En del af skovarealet blev derudover tilplantes med n\xc3\xa5letr\xc3\xa6er som graner, sitkagraner og japanske l\xc3\xa6rk. Tv\xc3\xa6rs gennem skoven l\xc3\xb8ber Marie\xc3\xa5en, som har udl\xc3\xb8b i Flensborg Fjord. Skoven tjener som lokalt, byn\xc3\xa6rt rekreationsomr\xc3\xa5de._NEWLINE_Skovomr\xc3\xa5det byder p\xc3\xa5 et godt udbygget vejnet med en samlet l\xc3\xa6ngde p\xc3\xa5 22 km veje og stier. Siden 1990 er der oprettet et biologisk l\xc3\xa6resti med informationstavler, som fort\xc3\xa6ller om skovens \xc3\xb8kologiske sammenh\xc3\xa6nge. _NEWLINE_I en del af skoven befinder sig en sangermindelund, hvor enkelte flensborgske kor og sangforeninger hver har opf\xc3\xb8rt en mindesten. Stedet tjener om sommeren som m\xc3\xb8dested for diverse musikalske sammenkomster. Blandt korene er ogs\xc3\xa5 et dansk kor. Ved siden af skovens restaurant st\xc3\xa5r en af regionens \xc3\xa6ldste ege, som sk\xc3\xb8nnes til at v\xc3\xa6re op mod 250 \xc3\xa5r gammel. Dette tr\xc3\xa6 er nu fredet. I Frueskoven ligger ogs\xc3\xa5 resterne af vandborgen Eddebo (Eddeboe) fra 1200-tallet. _NEWLINE_Hele arealet dyrkes efter principperne for naturn\xc3\xa6r skovdrift.'